CELEX: 32007D0397
Language: el
Date: 2007-06-08 00:00:00
Title: 2007/397/ΕΚ: Απόφαση της Επιτροπής, της 8ης Ιουνίου 2007 , για τη σύσταση ομάδας εμπειρογνωμόνων για δημογραφικά θέματα

12.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 150/5
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 8ης Ιουνίου 2007
   για τη σύσταση ομάδας εμπειρογνωμόνων για δημογραφικά θέματα
   (2007/397/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 140,
   Εκτιμώντας τα ακόλουθα:
   
               (1)
            
            
               Το άρθρο 140 της συνθήκης για την ίδρυση της Ευρωπαϊκής Κοινότητας προβλέπει ότι η Επιτροπή προωθεί τη συνεργασία μεταξύ των κρατών μελών και διευκολύνει το συντονισμό της δράσης τους σε όλους τους τομείς της κοινωνικής πολιτικής.
            
         
               (2)
            
            
               Σύμφωνα με την ανακοίνωση της Επιτροπής της 12ης Οκτωβρίου 2006 με τίτλο «Το δημογραφικό μέλλον της Ευρώπης, μετατροπή μιας πρόκλησης σε ευκαιρία», η Επιτροπή αποφάσισε να ζητήσει τη συνδρομή μιας ομάδας κυβερνητικών εμπειρογνωμόνων.
            
         
               (3)
            
            
               Η ομάδα αυτή θα συμβάλει στην ανάπτυξη των πολιτικών προσαρμογής στις δημογραφικές αλλαγές.
            
         
               (4)
            
            
               Θα εξασφαλιστεί η συμπληρωματικότητα και η μη επικάλυψη με τις δραστηριότητες άλλων ευρωπαϊκών ομάδων και επιτροπών που ασχολούνται με δημογραφικά θέματα, κυρίως της επιτροπής απασχόλησης, της επιτροπής κοινωνικής προστασίας, της επιτροπής οικονομικής πολιτικής, της οικονομικής και δημοσιονομικής επιτροπής, της συμβουλευτικής επιτροπής για την ισότητα μεταξύ γυναικών και ανδρών και της ομάδας υψηλού επιπέδου για την ενσωμάτωση της διάστασης του φύλου. Η Επιτροπή θα ενημερώνει τις εν λόγω ομάδες και επιτροπές για τις εργασίες της ομάδας εμπειρογνωμόνων σχετικά με τα δημογραφικά θέματα.
            
         
               (5)
            
            
               Η ομάδα θα απαρτίζεται από εκπροσώπους των κυβερνήσεων των κρατών μελών και από ανεξάρτητους εμπειρογνώμονες.
            
         
               (6)
            
            
               Ως εκ τούτου, είναι σκόπιμο να συσταθεί ομάδα εμπειρογνωμόνων για τα δημογραφικά θέματα, να προσδιοριστεί η εντολή της και να καθοριστεί η δομή της,
            
         ΑΠΟΦΑΣΙΖΕΙ:
   Άρθρο 1
   Συγκροτείται στην Επιτροπή και για διάρκεια πέντε ετών (ανανεώσιμη) «ομάδα εμπειρογνωμόνων για δημογραφικά θέματα», εφεξής αποκαλούμενη η «ομάδα»,.
   Άρθρο 2
   Καθήκοντα
   Τα καθήκοντα της ομάδας είναι η παροχή συμβουλών στην Επιτροπή κατά τη διαδικασία παρακολούθησης των δημογραφικών αλλαγών και εφαρμογής των πολιτικών προσανατολισμών που καθορίζονται στην ανακοίνωση της Επιτροπής της 12ης Οκτωβρίου 2006 σχετικά με το δημογραφικό μέλλον της Ευρώπης [COM(2006) 571].
   Συγκεκριμένα, η ομάδα:
   
               —
            
            
               θα βοηθήσει την Επιτροπή να συναγάγει συμπεράσματα από τα αποτελέσματα της έρευνας, να προσδιορίσει τα κατάλληλα στοιχεία για τις εκθέσεις σχετικά με τη δημογραφία και να διευκολύνει την ανταλλαγή καλών πρακτικών που πραγματοποιείται στο πλαίσιο του δημογραφικού φόρουμ. Η ομάδα θα λάβει υπόψη τα αποτελέσματα των πολυάριθμων ενεργειών και ερευνητικών εργασιών που πραγματοποιούν τα ευρωπαϊκά θεσμικά όργανα στον τομέα αυτό,
            
         
               —
            
            
               θα δώσει τη δυνατότητα στα κράτη μέλη να διατυπώσουν τη γνώμη τους για τον τρόπο με τον οποίο πρέπει να αντιμετωπιστεί συνολικά η δημογραφική πρόκληση και για τις ειδικές πρωτοβουλίες που προκύπτουν από την ανακοίνωση της 12ης Οκτωβρίου 2006 σχετικά με το δημογραφικό μέλλον της Ευρώπης και τα επακόλουθά της, ιδίως στους τομείς που δεν καλύπτονται ακόμα πλήρως από τις υφιστάμενες επιτροπές και συμβουλευτικές ομάδες,
            
         
               —
            
            
               θα βοηθήσει την Επιτροπή κατά την εκπόνηση των μελλοντικών εκθέσεων σχετικά με τη δημογραφία και την αξιολόγηση της κατάστασης στην οποία βρίσκεται η προετοιμασία της ΕΕ για τη δημογραφική αλλαγή (το αποτέλεσμα της αξιολόγησης πρέπει να περιλαμβάνεται στην ετήσια έκθεση προόδου όσον αφορά την εφαρμογή της στρατηγικής της Λισσαβόνας),
            
         
               —
            
            
               θα δώσει τη δυνατότητα ανταλλαγής εμπειριών και καλών πρακτικών στον τομέα της οικογενειακής πολιτικής και θα υποστηρίξει τις προσπάθειες με σκοπό τη βελτίωση της ποιότητας ζωής των ατόμων με οικογενειακές υποχρεώσεις,
            
         
               —
            
            
               θα ζητήσει προφορικές και γραπτές εισηγήσεις από τους κοινωνικούς εταίρους και από τις οργανώσεις της κοινωνίας των πολιτών.
            
         Ο πρόεδρος της ομάδας μπορεί να υποδείξει στην Επιτροπή πότε θα ήταν σκόπιμο να συμβουλευτεί την ομάδα επί συγκεκριμένου θέματος.
   Άρθρο 3
   Σύνθεση — Διορισμός
   1.   Η ομάδα απαρτίζεται από κυβερνητικούς εμπειρογνώμονες και ανεξάρτητους εμπειρογνώμονες.
   Κάθε κράτος μέλος διορίζει έναν κυβερνητικό εμπειρογνώμονα ο οποίος το εκπροσωπεί.
   Η Επιτροπή διορίζει υπό την προσωπική τους ιδιότητα, με επιλογή μεταξύ των ειδικών που διαθέτουν τα προσόντα στους τομείς οι οποίοι αναφέρονται στο άρθρο 2, ανεξάρτητους εμπειρογνώμονες που παρέχουν συμβουλές στην Επιτροπή ανεξάρτητα από τυχόν εξωτερικές επιρροές.
   2.   Εφαρμόζονται οι ακόλουθες διατάξεις:
   
               —
            
            
               τα μέλη ασκούν τα καθήκοντά τους έως την αντικατάστασή τους ή τη λήξη της θητείας τους,
            
         
               —
            
            
               τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, τα οποία παραιτούνται ή τα οποία δεν ανταποκρίνονται στους όρους της πρώτης ή της δεύτερης περίπτωσης του παρόντος άρθρου ή του άρθρου 287 της συνθήκης για την ίδρυση της Ευρωπαϊκής Κοινότητας αντικαθίστανται για το υπόλοιπο της θητείας τους,
            
         
               —
            
            
               τα ονόματα των μελών που διορίζονται υπό την προσωπική τους ιδιότητα δημοσιοποιούνται στο δικτυακό τόπο της Γενικής Διεύθυνσης Απασχόλησης, Κοινωνικών Υποθέσεων και Ισότητας Ευκαιριών και στην Επίσημη Εφημερίδα της Ευρωπαϊκής Ένωσης, σειρά C. Τα ονόματα των μελών συγκεντρώνονται, υφίστανται επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (1) σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα.
            
         Άρθρο 4
   Λειτουργία
   1.   Η Επιτροπή διορίζει τον πρόεδρο της ομάδας.
   2.   Ο εκπρόσωπος της Επιτροπής μπορεί να ζητήσει από εμπειρογνώμονες ή παρατηρητές με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων, εφόσον η παρουσία τους κρίνεται σκόπιμη ή/και αναγκαία.
   3.   Οι πληροφορίες που λαμβάνονται στο πλαίσιο της συμμετοχής στις εργασίες της ομάδας δεν δύνανται να δημοσιοποιηθούν όταν η Επιτροπή έχει διευκρινίσει ότι αφορούν ζητήματα εμπιστευτικού χαρακτήρα.
   4.   Η ομάδα συνεδριάζει κατά κανόνα σε χώρο της Επιτροπής ή των υπηρεσιών της και σύμφωνα με τις διαδικασίες και το χρονοδιάγραμμα που αυτή έχει ορίσει. Η ομάδα μπορεί να κληθεί να συνεδριάσει σε άλλους χώρους, κυρίως ύστερα από πρόταση ενός κράτους μέλους το οποίο επιθυμεί να φιλοξενήσει μια συνεδρίαση της ομάδας η οποία συνδέεται με γεγονός ιδιαίτερου ενδιαφέροντος για την ομάδα. Η Επιτροπή παρέχει γραμματειακή υποστήριξη. Στις συνεδριάσεις μπορούν να συμμετέχουν ενδιαφερόμενοι υπάλληλοι άλλων υπηρεσιών της Επιτροπής.
   5.   Η ομάδα εγκρίνει τον εσωτερικό της κανονισμό με βάση τους πρότυπους διαδικαστικούς κανόνες που εγκρίθηκαν από την Επιτροπή.
   6.   Οι υπηρεσίες της Επιτροπής μπορούν να δημοσιεύσουν στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα, επιμέρους συμπεράσματα ή έγγραφα εργασίας της ομάδας.
   Άρθρο 5
   Έξοδα συνεδριάσεων
   Η Επιτροπή καλύπτει τα οδοιπορικά και τα έξοδα διαμονής των μελών, των εμπειρογνωμόνων και των παρατηρητών τα οποία συνδέονται με τις δραστηριότητες της ομάδας, σύμφωνα με τις διατάξεις που ισχύουν στην Επιτροπή. Οι κυβερνητικοί εμπειρογνώμονες δεν αμείβονται για την εκτέλεση των καθηκόντων τους.
   Τα έξοδα συνεδριάσεων καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας στο πλαίσιο της ετήσιας διαδικασίας κατανομής.
   Άρθρο 6
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Ιουνίου 2007.
      
         
            Για την Επιτροπή
         
         Vladimír ŠPIDLA
         
         
            Μέλος της Επιτροπής
         
      
   
   
      (1)  ΕΕ L 8 της 12.1.2001, σ. 1.